32001R0394
L 058/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 394/2001 НА КОМИСИЯТА
от 27 февруари 2001 година
за изменение на Регламент (ЕИО) № 2700/93 относно подробните правила за прилагане на премията в полза на производителите на овче и козе месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2467/98 на Съвета от 3 ноември 1998 г. относно общата организация на пазара на овче и козе месо (1), последно изменен с Регламент (ЕО) № 1669/2000 (2), и по-специално член 5, параграф 9 от него,
като взе предвид Регламент (ЕИО) № 3493/90 на Съвета от 27 ноември 1990 г. относно определяне на общи правила за предоставяне на премии в полза на производителите на овче и козе месо (3), последно изменен с Регламент (ЕО) № 2825/2000 (4), и по-специално член 2, параграф 4 от него,
като има предвид, че:
(1)
Регламент (ЕИО) № 1323/90 на Съвета от 14 май 1990 г. относно учредяване на специфична помощ за отглеждане на овце и кози в някои необлагодетелствани райони на Общността (5), последно изменен с Регламент (ЕО) № 193/98 (6), предоставя специфична помощ за производители, разположени в необлагодетелствани райони, определени в Регламент (ЕО) № 1257/1999 на Съвета от 17 май 1999 г. относно подпомагане на развитието на селските райони от Европейския фонд за ориентиране и гарантиране на земеделието (ФЕОГА) и за изменение и отмяна на някои регламенти (7).
(2)
Определението за производител в необлагодетелствани райони, посочено в член 2, параграф 2 от Регламент (ЕИО) № 3493/90, бе изменено така, че да означава всеки производител на овче или козе месо, чието стопанство е разположено в районите, дефинирани съгласно член 17 от Регламент (ЕО) № 1257/1999, или в чието стопанството е включена най-малко 50 % такава площ, използвана за земеделие, разположено в такива области.
(3)
Поради това е необходимо да се измени Регламент (ЕИО) № 2700/93 на Комисията (8), последно изменен с Регламент (ЕО) № 1410/1999 (9), така че да се приведе в съответствие с промененото определение на производител в необлагодетелствани район.
(4)
Изменението на Регламент (ЕИО) № 3493/90 влезе в сила на 23 декември 2000 г. Тъй като изменението улеснява земеделските производители в изпълнението на правилата, целесъобразно е настоящият регламент да се прилага от началото на 2001 пазарна година.
(5)
Мерките, предвидени в настоящия регламент, са в съответствие със становището на Управителния комитет по овцете и козите,
ПРИЕ НАСТОЯЩИЯ РЕГЛАМЕНТ:
Член 1
Член 1а от Регламент (ЕИО) № 2700/93 на Комисията се заменя със следното:
„Член 1а
Прилагане на специфичната помощ в някои необлагодетелствани райони (Регламент (ЕИО) № 1323/90):
1.
За да се ползва от специфичната помощ, предвидена в член 1 от Регламент (ЕИО) № 1323/90, производителят, който изпълнява условията, определени в член 2, параграф 2 втора алинея от Регламент (ЕИО) № 3493/90:
а)
от когото се изисква да представя всяка година декларация за цялата използвана земеделска площ от своето стопанство под формата на заявление за предоставяне на помощ за „площ“, така както е предвидено в член 4 от Регламент (ЕИО) № 3887/92 относно определяне на подробни правила за прилагане на интегрираната система за управление и контрол за някои режими на Общността за предоставяне на помощи, посочва в тази декларация парцелите, които са разположени в необлагодетелствани райони и се използват за земеделие;
б)
от когото не се изисква да представя декларацията, посочена в буква а), представя всяка година специфична декларация, като използва, ако е целесъобразно, системата за идентифициране на земеделските парцели, предвидена в интегрираната система. В тази декларация се посочва местоположението на всички парцели, които производителят притежава, наема или използва при условията на каквито и да било режими, като посочва площта и указва подробно парцелите, които са разположени в необлагодетелствани райони и се използват за земеделие. Държавите-членки могат да предвидят специфична декларация, която да бъде включена в заявлението за предоставяне на премии за овце и/или кози.
2.
Компетентният национален орган може да поиска да се представи нотариален акт за собствеността, договор за наем или писмено споразумение между производителите и, където е уместно, удостоверение от местния или регионалния орган, който е предоставил на съответния производител използваната за земеделие земя. Удостоверението посочва района на земята, предоставена на производителя, както и парцелите, разположени в необлагодетелствани райони.
3.
Държавите-членки могат да изискат в случая, посочен в параграф 1, буква б), специфична декларация под формата на заявление за предоставяне на помощ за „площ“.
4.
Държавите-членки информират Комисията най-късно до 30 юни на всяка пазарна година относно броя и регионалното разположение на производителите, като обосновават тяхното искане за предоставяне на премия посредством удостоверението, посочено в параграф 1, буква б).
5.
Декларацията на производителя за „площ“ и специфичната декларация трябва да бъдат проверявани в съответствие с членове 6 и 7 от Регламент (ЕИО) № 3887/92. Районите, определени действително посредством посочената по-горе процедура, се използват за изчисляване на процента на площта от стопанството, която се използва за земеделие и е разположена в необлагодетелствани райони, спрямо общата площ на стопанството, използвано за земеделие.
6.
Ако посочените по-горе документи, така както са представени от производителя, показват, че най-малко 50 % от площта, използвана за земеделие, е разположена в необлагодетелствани райони, но ако по повод проверка или контрол действително определеният процент е под 50 %, специфичната помощ не се изплаща и премията за овцете се намалява с процент, равен на разликата между действително определения процент и 50 %.
Въпреки това, ако е изготвена декларация с невярно съдържание умишлено или при груба небрежност:
-
въпросният производител се изключва от режима за предоставяне на премии за овце/кози за въпросната пазарна година, и,
-
в случай на умишлено изготвена декларация с невярно съдържание, той се изключва от този режим за следващата пазарна година.
Намалението не се прилага, ако производителят може да докаже, че определянето на площта се основава на данни, признати от компетентния орган.“
Член 2
Настоящият регламент влиза в сила на седмия ден след публикуването му в Официален вестник на Европейските общности.
Той се прилага от началото на 2001 пазарна година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 февруари 2001 година.